Kan skuldeiser boedel aanmeld as niemand anders dit doen nie - Jy en die RegJy en die Reg
Tuis › Artikels › Kan skuldeiser boedel aanmeld as niemand anders dit doen nie
Feitestel: Jan leen R300 000 aan Pieter. Pieter kom nie die terugbetalingsooreenkoms na nie en Jan verkry vonnis teen Pieter vir die skuld. Na verloop van agt maande en verskeie beloftes van betaling besluit Jan om beslag te lê op Pieter se bates. Jan word egter ingelig dat Pieter reeds vier maande gelede oorlede is, maar niemand is van plan om die boedel aan te meld nie. Mag Jan, as 'n skuldeiser teen die boedel, die boedel gaan aanmeld?
Die kort antwoord op die bogenoemde vraag is, ja. Jan mag Pieter se boedel gaan aanmeld. Hierdie proses word gereguleer deur artikels 18 en 19 van die Boedelwet nr. 66 van 1965.
Sodra 'n boedel bestaan, mag daar nie op die bates van die oorledene beslag gelê word nie, maar moet daar teen die boedel opgetree word, aangesien die vonnis nou teen die boedel is en die boedel eers beredder moet word. Na die bereddering van die boedel sal die skuldeiser se eis dan betaal word of nie betaal word nie.
Artikel 18 van die Boedelwet bepaal dat indien enige iemand oorlede is:
sonder dat hy 'n testament gehad het; of
sonder dat hy 'n eksekuteur benoem het; of
indien daar geen eksekuteur gevind kan word nie; of
indien die eksekuteur onbevoeg is of weier om as eksekuteur op te tree; of
indien die benoemde eksekuteur ophou om as eksekuteur op te tree byvoorbeeld as gevolg van sy of haar afsterwe;
dan kan die Meester 'n persoon of persone wat hy as geskik ag om as eksekuteur/s van die boedel van die oorledene te dien aanstel.
Bogenoemde artikel kom daarop neer dat die skuldeiser self die boedel kan aanmeld en ter selfde tyd kan die skuldeiser vra om as eksekuteur aangestel te word of selfs iemand benoem om as eksekuteur aangestel te word.